UREDBA KOMISIJE (EU) 2022/1343

z dne 29. julija 2022

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acekvinocil, klorantraniliprol in emamektin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za acekvinocil, klorantraniliprol in emamektin so bile določene v delu A Priloge III k Uredbi (ES) št. 396/2005.

(2) Za acekvinocil je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Za nekatere proizvode je Agencija priporočila dvig ali ohranitev obstoječih MRL. MRL za navedene proizvode bi bilo treba določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Agencija je poleg tega ugotovila, da v zvezi z MRL za grenivke, pomaranče, limone, limete, mandarine, lešnike, jabolka, hruške, kutine, nešplje, japonske nešplje, namizno in vinsko grozdje, paradižnik, jajčevce, hmelj, prašiče (mišičevje, maščevje, jetra, ledvice), govedo (mišičevje, maščevje, jetra, ledvice, mleko) in enoprste kopitarje (mišičevje, maščevje, jetra, ledvice, mleko) nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(3) Za klorantraniliprol je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Priporočila je znižanje MRL za mandeljne, brazilske oreške, indijske orehe, kostanj, kokosove orehe, lešnike, oreške makadamije, pekane, pinjole, pistacije, orehe, jabolka, hruške, kutine, nešplje, japonske nešplje, sladko koruzo, cvetačo, belušno zeleno, kavna zrna ter mišičevje (prašičev, goveda, ovc, koz in enoprstih kopitarjev). Za druge proizvode je priporočila dvig ali ohranitev obstoječih MRL. MRL za navedene proizvode bi bilo treba določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Za listnati ohrovt je Agencija priporočila ohranitev obstoječe MRL v višini 20 mg/kg. Vendar so države članice zahtevale zvišanje MRL za listnati ohrovt na 40 mg/kg, kar ustreza mejni vrednosti ostankov po Codexu (v nadaljnjem besedilu: CXL) za liste redkve, ki so trenutno navedeni v delu B Priloge II k Uredbi (ES) št. 396/2005 v podskupini „Listnati ohrovt“. Leta 2015, ko je bila v zakonodajo Unije uvedena CXL za liste redkve, ti v zakonodaji Unije niso bili izrecno omenjeni. Zato se je štelo, da spadajo v podskupino „Rastline z mladimi listi (vključno z vrstami kapusnic)“, in ne v podskupino „Listati ohrovt“. Države članice so zahtevale, da se upošteva trenutna razvrstitev. Agencija je poleg tega ugotovila, da v zvezi z MRL za papriko, melone, lubenice, trtne liste in liste podobnih vrst, zemeljske oreške/arašide, sončnična semena ter semena oljne ogrščice nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(4) Za emamektin je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Predlagala je spremembo opredelitve ostankov v „emamektin B1a in njegove soli, izraženi kot emamektin B1a (prosta baza)“. Priporočila je znižanje MRL za slive, krompir, kumare, kumarice za vlaganje, bučke, melone, lubenice, brokoli, cvetačo, brstični ohrovt, glavnato zelje, motovilec, solato, krešo ter druge kalčke in poganjke, rano barbico, rukvico/rukolo, ogrščico, rastline z mladimi listi (vključno z vrstami kapusnic), pravo krebuljico, drobnjak, liste zelene, peteršilj, žajbelj, rožmarin, materino dušico, baziliko in užitne cvetove, lovorove liste, pehtran, grah (brez strokov) in artičoke. Za druge proizvode je Agencija priporočila dvig ali ohranitev obstoječih MRL. MRL za navedene proizvode bi bilo treba določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Agencija je poleg tega ugotovila, da v zvezi z MRL za pomaranče, limone, mandarine, namizno in vinsko grozdje, orjaške buče, endivijo/eskarijolko, bombaževo seme, prašiče (mišičevje, maščevje, jetra, ledvice), govedo (mišičevje, maščevje, jetra, ledvice), ovce (mišičevje, maščevje, jetra, ledvice), koze (mišičevje, maščevje, jetra, ledvice), enoprste kopitarje (mišičevje, maščevje, jetra, ledvice), druge gojene kopenske živali (mišičevje, maščevje, jetra, ledvice) in mleko (goveda, ovc, koz, konjev) nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je tudi ugotovila, da v zvezi z MRL za marelice nekatere informacije niso na voljo. V skladu s členom 6(1) Uredbe (ES) št. 396/2005 je bila vložena vloga za spremembo obstoječih MRL, med drugim tudi za marelice. Agencija je v svojem mnenju (5) ugotovila, da so izpolnjene vse zahteve glede popolnosti predloženih podatkov in da je sprememba MRL za marelice, ki jo je zahteval vlagatelj, sprejemljiva. Sprememba je bila obravnavana v Uredbi Komisije (EU) 2022/476 (6), zato dodatne informacije za marelice niso potrebne.

(5) Obstoječe CXL so bile upoštevane v obrazloženih mnenjih Agencije. Za določitev MRL so bile upoštevane CXL, ki so varne za potrošnike v Uniji.

(6) Kar zadeva proizvode, na katerih uporaba zadevnega fitofarmacevtskega sredstva v Uniji ni dovoljena in za katere ne obstajajo nobene uvozne tolerance ali CXL, bi bilo treba MRL določiti v višini specifične meje določljivosti ali uporabljati privzeto MRL, kot je določena v členu 18(1)(b) Uredbe (ES) št. 396/2005.

(7) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(8) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(9) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(10) Uredbo (ES) št. 396/2005 bi bilo zato treba ustrezno spremeniti.

(11) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(12) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2 Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni v Uniji ali uvoženi v Unijo pred 22. februarjem 2023.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 22. februarjem 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 29. julija 2022 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels for acequinocyl according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za acekvinocil v skladu s členom 12 Uredbe (ES) št. 396/2005). EFSA Journal (2020); 18(1): 5983.

(3) Evropska agencija za varnost hrane; Reasoned opinion on the review of the existing maximum residue levels for chlorantraniliprole according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za klorantraniliprol v skladu s členom 12 Uredbe (ES) št. 396/2005). EFSA Journal (2020); 18(9): 6235.

(4) Evropska agencija za varnost hrane; Reasoned opinion on the review of the existing maximum residue levels for emamectin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za emamektin v skladu s členom 12 Uredbe (ES) št. 396/2005). EFSA Journal 2019;17(8):5803.

(5) Reasoned opinion on the modification of the existing maximum residue levels for emamectin in various crops (Obrazloženo mnenje o spremembi obstoječih mejnih vrednosti ostankov za emamektin v različnih kmetijskih rastlinah). EFSA Journal 2021;19(8):6824.

(6) Uredba Komisije (EU) 2022/476 z dne 24. marca 2022 o spremembi prilog II, III in IV k Uredbi Evropskega parlamenta in Sveta (ES) št. 396/2005 o mejnih vrednostih ostankov za ocetno kislino, azoksistrobin, benzovindiflupir, ciantraniliprol, ciflufenamid, emamektin, flutolanil, žvepleno apno, maltodekstrin in prokvinazid v ali na nekaterih proizvodih (UL L 98, 25.3.2022, str. 9).